Inte mæ peregrinaçioin tra i testi antighi zeneixi à un bello momento son cheito in scî “Medicinalia quam pluruima”, di quæ ò parlou ascì l’urtima domenega inte l’articolo ch’o l’è sciortio in sciô giornale. I Medicinalia son un manoscrito grandiscimo ch’o contëgne a conoscensa de meixiña da fin do Quattroçento, in ciù a-e propietæ de erbe e à quarche elemento de alchimia. A lengua deuviâ a l’è à base zeneise con di elementi lescicali toschen e latin, stante che l’intendimento do manoscrito o l’ea quello de anâ in gio e spantegâ e conoscense. Con tutto, sciben che inte un paise normale ghe saieiva unn’ediçion belliscima e commentâ – magara portâ inta grafia d’ancheu pe-o maggiô scanfio di lettoî moderni – chì in Liguria no s’attreuva di Medicinalia nint’atro che un estræto de pöche pagine, e ancon graçie à chi o l’à fæto (o se ciamma “Et jo ge onsi le juncture”, Le mani, 1997, Recco).Oua, scicomme mi no sò se gh’aviò mai o tempo de mettimeghe, de fâ in mòddo che tutto o manoscrito o pòsse ëse pubricou, ma magara quarchidun lezzendo ghe ven a coæ, lascio chì de sotta uña de riçette, coscì che un o pòsse fâse l’idea.
N’ò çernua uña utile, se ben realizzâ: quella ch’a permette de ottegnî l’öo da-o gran. O scrive l’anònimo autô do Medicinalia: “1035 – Esperimento provatiscimo e veriscimo, fæto da Hermete filòsofo. Reccheuggi e grañe do frumento nette e monde, e mettile inte un sacchettin de teia sottî, e pöi mettilo inte unna pitarra de euio de oiva ch’o segge bon, e comme ciù vegio l’è megio. Fanni che o no tocche o fondo e che o stagghe sotta l’euio unna spaña, e coscì lascilo stâ pe un meise, çoè, trenta dì ò ciù.
Pöscia cava feua o sacchetto da-o dito euio, e aggi unna poela da frizze ch’a segge mondiscima, e mettila a-o prinçipio in sce un feugo piccin, donca mettighe drento inta poela o dito frumento coscì vonto e bagnou da quello euio e, à pöco à pöco, vanni azzonzendo o feugo tanto che o segge ben cado. Pöi coa o dito euio co-o frumento con un burato sottî.
Pöscia piggia do mercurio sublimou, ovveo arsenisco crestallin, e fannilo in pua sottî con unna pria de marmao, e incòrporilo drento questo euio molto ben, inte unn’ampolla de veddro, e stòppila ben con creta ò atra còlla ch’a no pòsse sfiatâse. E coscì mettila sotta a-o liamme cado de cavallo e fanni che a ghe stagghe doî ò trei giorni e atrettante neutte, e ciù se beseugna.
Pöscia piggia l’ampolla e mescila ben insemme, e veuila in sce quello marmao de primma, e maxiña molto ben a dita compoxiçion. Pöi che o l’è maxinou, torna quella compoxiçion inte l’ampolla de veddro e fanni como de primma mettendola sotta a-o liamme, e lascila stâ tanto como l’è dito de sorvia, e coscì fin à sette vòtte. L’urtima vòtta a saià à mòddo de un unguento.
Pöscia piggia l’ampolla e descreuvila, e creuvila de un tessuo ch’o tëgne o feugo, e mettila inte unna pignatta piña de çenie freida, che a ghe segge seppellia drento: che ghe segge çoè a çenie de sorvia e attorno quattro die e ciù.
Pöi metti sta pignatta into forno quande o pan o l’è cavou feua, e lascila stâ drento finché o forno o l’è freido. Donca piggia træ libbre de mercurio vivo e mettilo inte un vaso che o no pòsse scioâ, e mettighe drento con quelle træ libbre unna libbra do dito unguento, con lento, lento, lento feugo, e o diventià sô degniscimo, che o porrià stâ contra ògni atro quantonque fin.
Oua, tëgni questo segretiscimo, perché no ti treuvi o scimile”. Mi l’ò fæto e o fonçioña: tutti i giorni son lì che pòrto di cavagni pin de öo in banca, che no san ciù donde mettili. E pöi dixan che savei o zeneise o no serve guæi… Lescico: Butao: setaccio Cavagni: cestini Çenie: cenere Cheito: caduto Coa: cola Çoè: cioè (ant.) Deuviâ: adoperata, utilizzata Die: dita Dito: detto Euio: olio In ciù: oltre In scî: sui Liamme: letame Marmao: marmo Öo: oro Pitarra: brocca (ant.) Pua: polvere Scanfio: agio Scioâ: sfiatare Sô: sole, ossia “oro” nella simbologia alchemica Teia: tela Veuila: svuotala.
Lescico:
Butao: setaccio
Cavagni: cestini
Çenie: cenere
Cheito: caduto
Coa: cola
Çoè: cioè (ant.)
Deuviâ: adoperata, utilizzata
Die: dita
Dito: detto
Euio: olio In ciù: oltre
In scî: sui
Liamme: letame
Marmao: marmo
Öo: oro
Pitarra: brocca (ant.)
Pua: polvere
Scanfio: agio
Scioâ: sfiatare
Sô: sole, ossia “oro” nella simbologia alchemica
Teia: tela
Veuila: svuotala
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn vec_Latn lij_Latn lim_Latn lij_Latn glg_Latn lmo_Latn ita_Latn afr_Latn ita_Latn lij_Latn ita_Latn lij_Latn hau_Latn lit_Latn srd_Latn umb_Latn ita_Latn lij_Latn ita_Latn szl_Latn kmb_Latn